### 17.    Beslutning om ordning med tilskud til ordblindeefterskoler

**Åbent**

Sagsnr.: 326-2018-9812        J.nr.: 17.00.00           Dokumentnr.:
326-2018-311829

**Sagstype**

Beslutning.

**Resume og sagens baggrund**

Efter udvalgsmødet i december
2018 har administrationen dels revideret strategien for elever i dyslektiske
vanskeligheder og dels fastsat retningslinjer for indkomstafhængigt tilskud til
ordblindeefterskoler.

**Indstillinger**

Fagcenterchef for Børn, Læring og Uddannelse indstiller, at

1.    Børn- og Familieudvalget
godkender den reviderede strategi for elever i dyslektiske vanskeligheder,

2.    Børn- og
Familieudvalget godkender retningslinjerne for fremadrettet indkomstafhængigt
tilskud til ordblindeefterskoler.

**Behandling**

Børn- og Familieudvalget.

**Sagsfremstilling**

På udvalgsmødet d. 5. december 2018 blev Børn- og
Familieudvalget præsenteret for en ny strategi for elever i dyslektiske
vanskeligheder. Udvalgets bemærkninger hertil indgår i den reviderede strategi,
der er vedlagt sagen som Bilag 1. I strategien er der i højere grad fokus på
den tidlige indsats, og der fremgår endvidere visioner for det fremadrettede
arbejde på området.

Børn- og Familieudvalget blev på mødet endvidere præsenteret
for forskellige modeller for, hvorledes ordblindeindsatsen for særligt
udskolingen kan tilrettelægges. Børn- og Familieudvalget besluttede, at der fra
skoleåret 2019/20 skal gives mulighed for at yde indkomstafhængigt tilskud til
ordblindeefterskoler.

*Retningslinjer for indkomstafhængigt tilskud*

Den nye ordning har til hensigt at følge et
indkomstafhængigt tilskud med overholdelse af det fastsatte budget, der på
nuværende tidspunkt er 170.000 kr.

Administrationen foreligger i nedenstående retningslinjer
herfor.

Der tages udgangspunkt i et koncept for
"indkomstafhængigt", der i forhold til opdelingerne i indkomst
tilsvarer konceptet om økonomisk friplads i dagtilbud. Såfremt den enkelte
families husstandsindkomst ligger under en vis grænse, bliver det muligt at få
et tilskud til ordblindeefterskole fra kommunen. Hvis husstandsindkomsten er:

·
Op til 173.801 kr., dækkes 65 % af
opholdet på ordblindeefterskole af kommunen

·
173.801 kr. til 539.799 kr., dækkes
20 % af opholdet på ordblindeefterskole af kommunen

·
539.800 kr. og derover, er der fuld
forældrebetaling.

Procentsatserne tager udgangspunkt i kommunens tilskud til
ordblindeefterskoler for de seneste års ansøgere og er fastsat med henblik på
at holde budgettet.

Når en familie søger om tilskud til ordblindeefterskole, vil
der tages udgangspunkt i husstandsindkomsten for de seneste to år. Dette
princip følger statens elevstøtte til efterskoler, der beregnes på grundlag af
husstandsindkomsten i det indkomstår, der ligger 2 år før skolestart.

Hvis en elev eksempelvis skal på efterskole i skoleåret 2019/20,
beregnes den kommunale elevstøtte således på baggrund af indkomstoplysningerne
på årsopgørelsen for 2017.

Med disse faste retningslinjer er det målet at sikre en god
administrativ proces, når der fremadrettet skal gives tilskud til
ordblindeefterskoler.

**Økonomiske konsekvenser**

Med retningslinjerne er det målet at have en model for
tildeling af tilskud til ordblindeefterskole, der vurderes at kunne holdes
inden for budget. Dette vil dog være afhængigt af antallet af ansøgere og de
specifikke husstandsindkomster, der kan variere fra år til år.

**Børn- og Familieudvalgets møde
den 8. januar 2019:**

Conny Kristoffersen ønsker sagen oversendt til beslutning i
Kommunalbestyrelsen.

**Børn- og Familieudvalgets møde
den 23. januar 2019:**

Strategi for elever i dyslektiske vanskeligheder godkendes.
Strategien igangsættes nu og implementeres i perioden frem til august 2020.
Ressourcerne hertil findes først og fremmest gennem omprioritering på Børn- og
Familieudvalgets område.

Børn- og Familieudvalget understreger, at indsatsen for at
hjælpe ordblinde børn i folkeskolen, er vigtig at løfte. Desuden understreger
udvalget, at forældrene skal involveres.

Retningslinjerne for fremadrettet indkomstafhængigt tilskud
godkendes med den korrektion, at beløbsgrænserne ændres til følgende:

-|for husstandsindkomst under 200.000 kr. dækkes 65% af
egenbetalingen

-|for husstandsindkomst mellem [adresse] kr. dækkes 20% af
egenbetalingen

Det understreges, at der fremover kun kan søges tilskud for
et år ad gangen i maksimalt 2 år.

Berettigede ansøgere til ophold på ordblindeefterskoler i
skoleåret 2019-2020, som har søgt om kommunal støtte senest den 8. januar 2019,
får dækning af egenbetaling efter hidtidige regler. Efter denne dato gælder
ovenstående retningslinjer. Ordningen fungerer derfor som en overgangsordning.

Conny Kristoffersen tager forbehold for beslutningen.

**Økonomiudvalgets møde den 23.
januar 2019:**

Sagen udsættes til det ekstraordinære Økonomiudvalg d. 30.
januar 2019, idet de nuværende retningslinjer gælder for skoleåret 2019/20.

**Økonomiudvalgets møde den 30.
januar 2019:**

Økonomiudvalget anbefaler, at skoleåret 2019/20 følger
eksisterende regler.

For skoleåret 2020/21 gives et fast tilskud på 39.000 kr.
pr. år. Man kan søge for max 2 skoleår, og der kan søges for 2 skoleår ved én
ansøgning.

Ordblindestrategien konsekvensrettes i overensstemmelse med
ovenstående.

Til budget 2020 fremlægges forslag om regler og økonomi til
skoleåret 2021/22 og frem.

**Bilag**

|  |  |
| --- | --- |
| Januar 2019: Strategi for elever i dyslektiske vanskeligheder | 326-2019-23 |
| December 2018: Strategi for elever i dyslektiske vanskeligheder | 326-2019-17975 |
| Sammenligning af strategier | 326-2019-17977 |
| Notat Konsekvens ved ændring støtte til ordblindeefterskoler | 326-2019-32555 |